পাহাড় ও নদীর আশপাশের ছোট গ্রামগুলো যাদের পদচারণায় মুখরিত তারা আদিবাসী জনগোষ্ঠী হাজং নামে পরিচিত। নেত্রকোনার কলমাকান্দা ও দুর্গাপুরে প্রায় সাড়ে আট হাজার হাজং পরিবার বসবাস করে। হাজং  শব্দটি কাছাড়ি শব্দ হা-জো থেকে এসেছে। কাছাড়ীিভাষায় হা অর্থ পাহাড় আর জো অর্থ পর্বত। পাহাড় পর্বতে বসবাস করে বলে এদের হাজো বলা হয়। এ হাজো থেকেই হাজং। ইতিহাস থেকে জানা যায়, হাজংরা ক্ষত্রিয় জাতির অন্তর্গত। আচার-আচরণ, রীতিনীতি ও ঐতিহ্যে আজো তারা নিজস্ব ধারা ধরে রেখেছে। বাংলাদেশের শেরপুর, রংপুর, দিনাজপুর, ময়মনসিংহ ও নেত্রকোনার সীমান্তবর্তী পাহাড়ি এলাকায় এদের বাস। এছাড়া গাজীপুর, সুনামগঞ্জ, টাঙ্গাইলে কিছু হাজংয়ের বাস রয়েছে। হাজংদের গায়ের রঙ ফরসা ও শ্যামলা, দুই ধরনেই দেখা যায়। চোখ ছোট ও মাঝারি কিন্তু কালো। হাজং  নারীদের পোশাকের নাম পাথিন। পুরুষদের পোশাক ছিল ধুতি আর টোবা। মেয়েদের এখনো পাথিন পরতে দেখা গেলেও বয়স্ক পুরুষ ছাড়া অন্যদের ধুতি পরতে দেখা যায় না। অনেকের মতে, হাজং ভাষার সঙ্গে পালি ভাষার মিল আছে। আবার অনেকে বলেন, হাজং ভাষা তিব্বতি ও বর্মি ভাষা থেকে এসেছে। বাংলা ভাষার সঙ্গে হাজং ভাষার মিল আছে। হাজং ভাষার কোনো লিখিত বর্ণমালা নেই। সনাতন বা হিন্দু ধর্মের অনুসারী বলে হাজং নারীরা কপালে ও সিথিতে সিদুর পরেন। হাজং সমাজে বিয়ে আছে চার ধরনের। সবচেয়ে প্রচলিত হচ্ছে স্বাভাবিক বিয়ে। এছাড়া তিন ধরনের বিয়ে হয়। হাঙ্গা, দায়মারা ও  দায়পোড়া। হাজং জনগোষ্ঠী মূলত কৃষিজীবী। কৃষির মূল কাজ মেয়েরাই করে। জমিতে ফসল লাগানো, সময় মতো ফসল কাটা এবং এ ফসল মাড়াই করার পুরো কাজটাই মেয়েরা দক্ষতার সঙ্গে করে থাকে। জঙ্গল থেকে কাঠ সংগ্রহ করে তা বিক্রি করাও হাজংদের অন্যতম জীবিকা।